डीजीएमटी कप – पुलिस च्याम्पियन
नेपाल पुलिस क्लबले जनकपुरमा सम्पन्न तेसो दीपक गुप्ता स्मृति (डीजीएमटी) ट्वान्टी–२० क्रिकेटको उपाधि उचालेको छ । पुलिसले विभागीय प्रतिद्वन्द्वी त्रिभुवन आर्मी क्लबलाई ३४ रनले पराजित गर्दै उपाधिसहित ३ लाख ११ हजार रुपैयाँ पुरस्कार जित्यो । उपविजेता आर्मीले १ लाख ७१ हजार रुपैयाँ पाए । 
धनुषा — नेपाल पुलिस क्लबले जनकपुरमा सम्पन्न तेसो दीपक गुप्ता स्मृति (डीजीएमटी) ट्वान्टी–२० क्रिकेटको उपाधि उचालेको छ । पुलिसले विभागीय प्रतिद्वन्द्वी त्रिभुवन आर्मी क्लबलाई ३४ रनले पराजित गर्दै उपाधिसहित ३ लाख ११ हजार रुपैयाँ पुरस्कार जित्यो । उपविजेता आर्मीले १ लाख ७१ हजार रुपैयाँ पाए । टस जितेर आर्मीले फिल्डिङ रोजेपछि ब्याटिङमा आएको पुलिसले १८.२ ओभरमा अलआउट हुँदै १ सय १४ रन बनायो । पुलिसले खराब सुरुआत गरे पनि अन्तिममा रन बटुलेको थियो । मन्जित श्रेष्ठले २८ बलमा २७ रन बनाए । दीपेन्द्रसिंह ऐरी र कुशल भुर्तेलले समान १९ र ललितसिंह भण्डारीले १८ रन, सिद्धान्त लोहनीले १२ बनाए । मन्जित र ललितले ३–३ छक्का प्रहार गरे । आर्मीबाट सोमपाल कामी, सागर पुन, विक्रम सोब र शाहब आलमले २–२ विकेट लिए ।१ सय १५ रनको लक्ष्य पाएको आर्मीले १८.२ ओभरमै अलआउट हुँदा ८० रनमात्र जोड्न सक्यो । ओपनर सागर पुनले १४, राजेश पुलामीले ३१ रनको योगदान गरे पनि त्यो पर्याप्त भएन । अन्य कुनै पनि ब्याट्सम्यानले दोहोरो अंकसमेत छुन सकेनन् । अलराउन्ड प्रदर्शन गरेका पुलिसका दीपेन्द्रसिंह ऐरीले ३, रामनरेश गिरी, ललितसिंह र सुनील धमलाले २–२ विकेट बाँडे । खेल वर्षाका कारण झन्डै दुई घण्टा ढिलो सुरु भएको थियो । आर्मीका सागर पुन म्यान अफ द सिरिज चुनिए । उनले ३१ हजार पाए । आर्मीका शाहब आलम उत्कष्ट बलर चुनिए । उनले २१ हजार थापे । फाइनलमा जम्न नसकेका पुलिसका आरिफ शेख वेष्ट ब्याट्सम्यान चुनिए । चार खेलमा उनले कुल १ सय २० रन बनाएका थिए । आरिफले २१ हजार रुपैयाँ पुरस्कार पाए । धनुषा जिल्ला क्रिकेट संघले आयोजना गरेको प्रतियोगिताका विजेतालाई प्रदेश २ का मुख्य न्यायाधिवक्ता दीपेन्द्र झा र जनकपुर मोडेल कलेजका प्रदीपलाल कर्णले पुरस्कृत गरे ।